Mistä on kyse? Jo sadassa apteekissa ympäri Suomen on saatavilla lääkityksen tarkistuspalvelu

Palvelussa asiakas varaa ajan apteekkiin ja käy henkilökunnan kanssa läpi oman lääkityksensä, jotta lääkkeet sopivat yhteen eikä lääkityksessä ole päällekkäisyyksiä

Palvelu sopii erityisesti iäkkäille ihmisille, joilla on monia eri lääkkeitä

Lääkeneuvontaa on tehostettu monessa apteekissa vuoden aikana. Lääkityksen tarkistuspalvelu on tullut käyttöön vuosi sitten, ja nyt palvelu on saatavilla noin sadassa Suomen 600 apteekista.

– Melko hyvässä määrässä ollaan. Toivoisin, että palvelu otettaisiin kaikkiin apteekkeihin, mutta epäilen, että se ei ole resurssien takia kaikkialla mahdollista, kertoo asiantuntijaproviisori Saija Leikola Apteekkariliitosta.

Tarkistuspalvelu sopii erityisesti iäkkäille ihmisille, jotka käyttävät useita reseptilääkkeitä ja niiden lisäksi luontaistuotteita tai ilman reseptiä saatavia lääkkeitä, Leikola selventää.

– Palvelussa esimerkiksi tarkistetaan lääkkeiden yhteisvaikutukset ja mahdolliset turhat päällekkäislääkitykset. Lisäksi palveluun kuuluu noin puolen tunnin keskustelu, jossa asiakas voi rauhassa tuoda esiin lääkkeisiin liittyviä kysymyksiä ja huolia.

Lääkityksen tarkistuspalveluun tullaan ajanvarauksella.

Sopivatko reseptilääkkeet ja luontaistuotteet yhteen?

Saija Leikola korostaa, että lääkeneuvontaa on apteekeista saanut ennenkin. Lääkkeiden yhteisvaikutukset tarkistetaan tietokoneohjelmalla, mutta lääkityksen tarkistuspalvelua tarjoavissa apteekeissa neuvonta on yhtenäisempää ja kattavampaa.

– Asiakaspalaute on ollut erittäin hyvää. Turhia lääkkeisiin liittyviä huolia on saatu ratkottua ja on saatu annettua lääkeneuvontaa, joka edesauttaa lääkkeiden oikeaa käyttöä.

Peruslääkkeiltä kuulostavien aspiriinien ja disperiinien ja buranoiden käyttö kannattaa aina tarkistaa. Saija Leikola

Leikolan mukaan ihmisiä, joilla on paljon lääkkeitä, huolestuttaa usein niiden yhteensopivuus. Reseptilääkkeiden kohdalla lääkärin tulee olla perillä kokonaislääkityksestä.

Ilman reseptiä saatavat lääkkeet ja luontaistuotteet voivat kuitenkin sekoittaa lääkepakan.

– Kipulääkkeet ovat aina sudenkuoppa, jos niitä syö iäkäs monilääkitty ihminen ilman lääkärin määräystä. Peruslääkkeiltä kuulostavien aspiriinien ja disperiinien ja buranoiden käyttö kannattaa aina tarkistaa, neuvoo Leikola.

Leikolan mukaan asiakkaalla tai potilaalla itselläänkin on vastuuta omasta lääkekokonaisuudestaan, sillä lääkärit eivät välttämättä aina tiedä, mitä kaikkia valmisteita potilas käyttää.

Apteekissa uusi palvelu otetaan käyttöön positiivisin odotuksin

Päijät-Hämeessä lääkityksen tarkistuspalvelu on rantautunut viimeisimmäksi Hartolan apteekkiin, jossa vasta muutama asiakas on varannut ajan lääkekartoitukseen.

Apteekissa uskotaan, että palvelu on tervetullut apu monelle hartolalaiselle.

– Muutama ajanvaraus on tehty. Olemme käyneet lisäkoulutuksen, jotta tämä lähtisi sujuvasti käyntiin, kertoo apteekkari Minna Itkonen.

– Kyllähän siinä tulee entistä tarkemmin katsottua kokonaislääkitys, arvioi Itkonen uuden palvelun merkitystä.

Itkosen mukaan jotkut apteekin asiakkaat ovat toivoneet kattavampaa neuvontaa, joten uusi palvelu tulee tarpeeseen.